4 martie 2025

**Distrigaz Sud Rețele a investit 534 milioane de lei în anul 2024**

Distrigaz Sud Rețele a realizat în anul 2024 investiții totale în rețeaua de distribuție a gazelor naturale **în valoare de 534 milioane de lei** pentru a răspunde celor două obiective majore ale companiei**: exploatarea în siguranță a sistemului de distribuție și dezvoltarea infrastructurii de gaze naturale.** Acestea au fost direcționate prioritarîn **modernizarea sistemului de distribuție**, prin înlocuirea conductelor din oțel cu cele din polietilenă (cu parametri tehnici superiori și o durată de viață mai mare), și în **extinderea acestuia**, prin racordarea de noi clienți.

Fiind preocupată în permanență de exploatarea în siguranță a sistemului de distribuție a gazelor naturale, compania a alocat, anul trecut, un buget de **291 milioane de lei** pentru înlocuirea a **150 km de conducte și branșamente, a cca. 16.000 posturi de reglare-măsurare și a 245.000 contoare de gaze naturale,** continuând astfel efortul susținut, din ultimii ani, de modernizare a rețelei de distribuție. Planurile de investiții anuale ale companiei, coroborate cu achiziționarea și utilizarea unor echipamente și tehnologii de ultimă generație pentru derularea activității operaționale, au condus, în decursul a 3 ani, **la o reducere semnificativă a cantităților de gaze naturale destinate acoperirii consumului tehnologic**, precum și la diminuarea emisiilor de metan echivalente.

Pentru a veni în întâmpinarea solicitărilor clienților care au optat pentru racordarea la sistemul de distribuție a gazelor naturale, compania a mobilizat resurse financiare importante, alocând **243 milioane de lei (reprezentând 45% din bugetul total de investiții)** pentru **lucrările de extindere și racordare aferente**. Astfel, pentru cei **55.000 de clienți noi conectați la rețea**, au fost puși în funcțiune **335 de km de conducte și realizate cca. 15.000 de branșamente noi**.

De asemenea,compania a continuat procesul de digitalizare a serviciilor oferite clienților săi. Distrigaz Sud Rețele este primul operator de distribuție a gazelor naturale care a implementat **ePortalDGSR**, un portal electronic prin intermediul căruia pot fi accesate o serie de funcționalități, disponibil la adresa [**https://racordaresd.distrigazsud-retele.ro/**](https://racordaresd.distrigazsud-retele.ro/). Astfel, clienții pot depune online cererea de racordare la sistemul de distribuție și documentele aferente procesului, pot transmite indexul de gaze naturale și accesa informații referitoare la data următoarei verificări/revizii a instalației de utilizare a gazelor naturale, precum și la istoricul de consum. Prin intermediul acestui serviciu digital, în anul 2024, au fost depuse **82% din totalul cererilor de racordare, 94% din totalul cererilor de punere în funcțiune a instalațiilor de utilizare a gazelor naturale, 66% din totalul cererilor de avize și** **70% din totalul fișelor de verificări/revizii ale instalațiilor de utilizare a gazelor naturale**.

Distrigaz Sud Rețele continuă și în anul 2025 efortul investițional în vederea modernizării și dezvoltării sistemului de distribuție pe care îl operează, pentru a menține standardul ridicat în ceea ce privește exploatarea în condiții de siguranță a acestuia.

Biroul de presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de 50 de ani în acest domeniu, având 2.270.000 clienți, circa 23.800 km rețea și 2.842 de angajați. Distrigaz Sud Rețele operează rețeaua de distribuție de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și în Municipiul București.*